Κανονισμός (ΕΚ) αριθ. 669/2004 του Ευρωπαϊκού Κοινοβουλίου και του Συμβουλίου

της 31ης Μαρτίου 2004

για την τροποποίηση του κανονισμού (ΕΚ) αριθ. 1734/94 του Συμβουλίου σχετικά με τη χρηματοδοτική και τεχνική συνεργασία με τη Δυτική Όχθη και τη Λωρίδα της Γάζας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης, και ιδίως το άρθρο 179,

την πρόταση της Επιτροπής,

Αποφασίζοντας σύμφωνα με τη διαδικασία του άρθρου 251 της συνθήκης(1),

Εκτιμώντας τα ακόλουθα:

(1) Θα πρέπει να καταβληθεί κάθε προσπάθεια για να αποφευχθεί περαιτέρω επιδείνωση της παλαιστινιακής οικονομίας, με τη συμβολή στην υγιή διαχείριση και δημοσιονομική ισορροπία της Παλαιστινιακής Αρχής, και για τη σταθεροποίηση της εν λόγω Αρχής μέσω της θεσμικής ενίσχυσης.

(2) Ανάγκες για χρηματοδοτική βοήθεια θα εξακολουθήσουν να δημιουργούνται στα εδάφη της Δυτικής Όχθης και στη Λωρίδα της Γάζας, ως αποτέλεσμα των πρόσφατων εξελίξεων της ειρηνευτικής διαδικασίας στη Μέση Ανατολή.

(3) Η Κοινότητα θα πρέπει επομένως να συνεχίσει τις προσπάθειες για παροχή βοήθειας, βάσει του κανονισμού (ΕΚ) αριθ. 1734/94(2).

(4) Ο κανονισμός (ΕΚ) αριθ. 1734/94 θα πρέπει να αναθεωρηθεί από το Ευρωπαϊκό Κοινοβούλιο και το Συμβούλιο προ του τέλους του 2005, ώστε να ληφθούν υπόψη οι εξελίξεις στην περιοχή, ιδίως σε ό,τι αφορά την εφαρμογή του ειρηνευτικού χάρτη πορείας (στοιχεία ενός αποτελεσματικού χάρτη πορείας για μόνιμη επίλυση της ισραηλο-παλαιστινιακής σύγκρουσης, με τη σύσταση δύο κρατών).

(5) Ο κανονισμός (EΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, για την προστασία των οικονομικών συμφερόντων των Ευρωπαϊκών Κοινοτήτων(3) θεσπίζει ένα κοινό νομικό πλαίσιο για τους κοινοτικούς ιδίους πόρους και δαπάνες, σε όλους τους τομείς. Ο κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και τις εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες(4), εφαρμόζεται σε όλους τους τομείς της κοινοτικής δραστηριότητας, με την επιφύλαξη των διατάξεων των κοινοτικών κανόνων που αφορούν συγκεκριμένους τομείς πολιτικής.

(6) Συνεπώς, θα πρέπει να τροποποιηθεί αναλόγως ο κανονισμός (ΕΚ) αριθ. 1734/94,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1734/94 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

1. Η Κοινότητα θέτει σε εφαρμογή χρηματοδοτική και τεχνική συνεργασία με τη Δυτική Όχθη και τη Λωρίδα της Γάζας προκειμένου να συμβάλλει στη βιώσιμη οικονομική, πολιτική και κοινωνική τους ανάπτυξη. Εφόσον το επιτρέπουν οι περιστάσεις, η εφαρμογή γίνεται βάσει πολυετών προγραμμάτων.

2. Η Επιτροπή εκπονεί έκθεση για την επανεξέταση του εν λόγω κανονισμού, το αργότερο μέχρι τις 31 Δεκεμβρίου 2005, λαμβάνοντας υπόψη τις πρόσφατες εξελίξεις στην περιοχή."

2. Το άρθρο 2 τροποποιείται ως εξής:

α) μετά την παράγραφο 3 προστίθεται η ακόλουθη παράγραφος:

"3α. Στους δικαιούχους των μέτρων στήριξης μπορούν να περιλαμβάνονται όχι μόνον κράτη και περιφέρειες, αλλά και τοπικές αρχές, περιφερειακοί οργανισμοί, δημόσιοι φορείς, τοπικές ή παραδοσιακές κοινότητες, οργανισμοί στήριξης επιχειρήσεων, ιδιωτικοί φορείς εκμετάλλευσης, συνεταιρισμοί, εταιρείες αλληλοβοήθειας, ενώσεις, ιδρύματα και μη κυβερνητικές οργανώσεις."·

β) μετά την παράγραφο 6 προστίθεται η ακόλουθη παράγραφος:

"7. Οι προσκλήσεις για την υποβολή προσφορών και τη σύναψη συμβάσεων είναι ανοικτές, επί ίσοις όροις, σε όλα τα φυσικά και νομικά πρόσωπα των κρατών μελών και των μεσογειακών εταίρων, όπως ορίζονται στο παράρτημα Ι του κανονισμού (ΕΚ) αριθ. 1488/96 του Συμβουλίου, της 23ης Ιουλίου 1996, σχετικά με τα συνοδευτικά χρηματοδοτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών(5) στα πλαίσια της ευρωμεσογειακής εταιρικής σχέσης."

3. Στο άρθρο 4 προστίθεται η ακόλουθη παράγραφος:

"5. Οι αποφάσεις χρηματοδότησης καθώς και οι συμφωνίες χρηματοδότησης και συμβάσεις που προκύπτουν από αυτές, προβλέπουν, μεταξύ άλλων, επίβλεψη και δημοσιονομικό έλεγχο, εκ μέρους της Επιτροπής [συμπεριλαμβανομένης της Eυρωπαϊκής Υπηρεσίας Καταπολέμησης της Απάτης (OLAF)], που περιλαμβάνει επιτόπιους ελέγχους και επιθεωρήσεις σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου(6) και λογιστικούς ελέγχους εκ μέρους του Ελεγκτικού Συνεδρίου, εφόσον χρειάζεται, που διεκπεραιώνονται επί τόπου. Λαμβάνονται μέτρα σύμφωνα με τη διαδικασία που ορίζεται στο άρθρο 5, για να παρασχεθεί επαρκής προστασία των οικονομικών συμφερόντων των Ευρωπαϊκών Κοινοτήτων, σύμφωνα με τον κανονισμό (EΚ, Ευρατόμ) αριθ. 2988/95 του Συμβουλίου(7). Η Eυρωπαϊκή Υπηρεσία Καταπολέμησης της Απάτης (OLAF) διεξάγει, εφόσον χρειάζεται, έρευνες, οι οποίες διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου(8)."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Στρασβούργο, 31 Μαρτίου 2004.

Για το Ευρωπαϊκό Κοινοβούλιο

Ο Πρόεδρος

P. Cox

Για το Συμβούλιο

Ο Πρόεδρος

D. Roche

(1) Γνώμη του Ευρωπαϊκού Κοινοβουλίου της 29ης Ιανουαρίου 2004 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 11ης Μαρτίου 2004.

(2) ΕΕ L 182 της 16.7.1994, σ. 4· κανονισμός όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(3) ΕΕ L 312 της 23.12.1995, σ. 1.

(4) ΕΕ L 292 της 15.11.1996, σ. 2.

(5) ΕΕ L 189 της 30.7.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2698/2000 (ΕΕ L 311 της 12.12.2000, σ. 1).

(6) ΕΕ L 292 της 15.11.1996, σ. 2.

(7) ΕΕ L 312 της 23.12.1995, σ. 1.

(8) ΕΕ L 136 της 31.5.1999, σ. 1.